


Pakuotės lapelis: informacija vartotojui

Femara 2,5 mg plėvele dengtos tabletės 
letrozolas (letrozolum)

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti.
· Jeigu kiltų daugiau klausimų, kreipkitės į gydytoją, vaistininką arba slaugytoją.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.

Apie ką rašoma šiame lapelyje?
1.	Kas yra Femara ir kam jis vartojamas
2.	Kas žinotina prieš vartojant Femara
3.	Kaip vartoti Femara
4.	Galimas šalutinis poveikis
5.	Kaip laikyti Femara
6.	Pakuotės turinys ir kita informacija


1.	Kas yra Femara ir kam jis vartojamas

Kas yra Femara ir kaip jis veikia
Femara sudėtyje yra veikliosios medžiagos, vadinamos letrozolu. Jis priklauso vaistų, vadinamų aromatazės inhibitoriais, grupei. Šio vaisto vartojama hormoniniam (endokrininiam) krūties vėžio gydymui. Krūties vėžio augimą dažnai skatina estrogenai (moteriškieji lytiniai hormonai). Femara sumažina estrogenų kiekį, nes blokuoja fermentą (aromatazę), dalyvaujantį susidarant estrogenams, todėl gali būti sustabdytas krūties vėžio augimas, kuriam būtini estrogenai. Todėl naviko ląstelių augimas ir (arba) plitimas į kitas organizmo sritis sulėtėja ar sustoja. 

Kam Femara vartojamas
Femara vartojamas krūties vėžiui gydyti moterims, kurios yra po menopauzės, t. y. kurioms nutrūko menstruacijos.

Šio vaisto vartojama siekiant neleisti vėžiui atsinaujinti. Jo galima vartoti pirmiausia pasirenkamam gydymui prieš operacinį krūties vėžio gydymą, jei nedelsiamos operacijos atlikti negalima, arba pirmiausia pasirinktinam gydymui po krūties vėžio operacijos ar praėjus penkeriems gydymo tamoksifeno metams. Be to, Femara vartojamas siekiant neleisti navikui plisti į kitas organizmo sritis, jei yra progresavęs krūties vėžys.

Jei kiltų klausimų apie tai, kaip Femara veikia ar kodėl šio vaisto Jums skirta, kreipkitės į gydytoją.


2.	Kas žinotina prieš vartojant Femara

Griežtai laikykitės gydytojo nurodymų. Jie gali skirtis nuo šiame lapelyje pateiktos bendros informacijos.

Femara vartoti draudžiama:
· jeigu yra alergija letrozolui arba bet kuriai pagalbinei šio vaisto medžiagai (jos išvardytos 6 skyriuje);
· jeigu dar būna mėnesinių, t. y., dar nesibaigė menopauzė;
· jeigu esate nėščia;
· jeigu maitinate krūtimi.
Jeigu bet kuri iš šių būklių Jums tinka, nevartokite šio vaisto ir pasitarkite su gydytoju.

Įspėjimai ir atsargumo priemonės
Pasitarkite su gydytoju, vaistininku arba slaugytoju, prieš pradėdami vartoti Femara:
· jeigu sergate sunkia inkstų liga;
· jeigu sergate sunkia kepenų liga;
· jeigu anksčiau sirgote osteoporoze ar buvo lūžę kaulai (taip pat žr. „Priežiūra gydymo Femara metu“ 3 skyriuje).
Jeigu kuri iš šių būklių Jums tinka, pasakykite savo gydytojui. Gydytojas tai turės omenyje gydymo Femara metu.

Letrozolas gali sukelti sausgyslių uždegimą arba sausgyslės pažeidimą (žr. 4 skyrių). Pasireiškus bet kokiems sausgyslių skausmo ar patinimo požymiams, nejudinkite skaudamos kūno dalies ir kreipkitės į savo gydytoją.

Vaikams ir paaugliams (jaunesniems kaip 18 metų)
Vaikams ir paaugliams šio vaisto vartoti negalima.

Senyviems žmonėms (65 metų ir vyresniems)
65 metų ir vyresnėms moterims šio vaisto galima vartoti tokiomis pačiomis dozėmis, kaip ir kitiems suaugusiems žmonėms.

Kiti vaistai ir Femara
Jeigu vartojate ar neseniai vartojote kitų vaistų, įskaitant įsigytus be recepto, arba dėl to nesate tikri, apie tai pasakykite gydytojui arba vaistininkui.

Nėštumas, žindymo laikotarpis ir vaisingumas
· Femara vartokite tik tuomet, jeigu Jums baigėsi menopauzė. Tačiau gydytojas su Jumis turi aptarti veiksmingos kontracepcijos priemonės naudojimą, kadangi gydymo Femara metu Jūs galite pastoti.
· Jei esate nėščia ar maitinate krūtimi, Femara vartoti draudžiama, nes jis gali pakenkti kūdikiui.

Vairavimas ir mechanizmų valdymas 
Jeigu svaigsta galva, jaučiate nuovargį, mieguistumą ar bendrąjį negalavimą, nevairuokite ir nevaldykite jokių įrankių ar mechanizmų, kol vėl nesijausite normaliai.

Femara sudėtyje yra laktozės
Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Femara sudėtyje yra natrio
Šio vaisto tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Femara

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Įprastinė kartą per parą vartojama Femara dozė yra viena tabletė. Jei Femara vartosite kasdien tokiu pačiu metu, bus lengviau atsiminti, kad reikia išgerti tabletę.

Tabletę galima vartoti valgant arba nevalgant, ją būtina nuryti užgeriant pilna stikline vandens.

Kiek laiko vartoti Femara
Vartokite Femara kasdien tiek laiko, kiek nurodė gydytojas. Vaisto gali tekti vartoti kelis mėnesius ar net kelerius metus. Jeigu kiltų bet kokių klausimų, kiek ilgai vartoti Femara, kreipkitės į gydytoją.

Priežiūra gydymo Femara metu 
Šio vaisto galima vartoti tik atidžiai gydytojui prižiūrint. Gydytojas reguliariai tirs Jūsų būklę, kad nustatytų, ar gydymas sukelia tinkamą poveikį.

Femara gali sukelti kaulų plonėjimą ar retėjimą (osteoporozę), nes sumažėja estrogenų kiekis organizme. Gydytojas gali nuspręsti nustatyti Jūsų kaulų tankį (tai yra vienas iš osteoporozės vertinimo metodų) prieš pradedant gydymą, jo metu ir po gydymo.

Ką daryti pavartojus per didelę Femara dozę?
Jeigu išgėrėte per daug Femara arba kas nors kitas netyčia išgėrė Jūsų tablečių, nedelsdami kreipkitės į gydytoją ar ligoninę. Parodykite tablečių pakuotę. Gali prireikti medicinos pagalbos.

Pamiršus pavartoti Femara
· Jeigu jau beveik laikas gerti kitą dozę (pvz., 2 ar 3 valandų laikotarpiu), praleiskite pamirštąją ir kitą dozę gerkite tada, kada priklauso. 
· Kitu atveju išgerkite pamirštąją dozę vos tik prisiminę, o kitą tabletę vartokite kaip įprasta.
· Negalima vartoti dvigubos dozės norint kompensuoti praleistą dozę.

Nustojus vartoti Femara
Nenustokite vartoti Femara tol, kol nenurodys gydytojas. Taip pat žr. aukščiau esantį poskyrį „Kiek laiko vartoti Femara“.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Dažniausiai šalutinis poveikis būna lengvas arba vidutinio sunkumo ir paprastai išnyksta per kelias gydymo dienas ar savaites.

Tam tikras šalutinis poveikis, pavyzdžiui, karščio pylimas, plaukų slinkimas ar kraujavimas iš makšties, gali pasireikšti dėl sumažėjusio estrogenų kiekio organizme.

Dėl išvardyto galimo šalutinio poveikio nerimauti nereikia. Jums gali nepasireikšti nė vienas iš jų.

Tam tikras šalutinis poveikis gali būti sunkus.
Nedažnas (gali pasireikšti ne rečiau kaip 1 iš 100 asmenų):
· Silpnumas, paralyžius ar pojūčių sutrikimas bet kurioje kūno dalyje (ypač rankose ar kojose), koordinacijos sutrikimas, pykinimas, kalbos ar kvėpavimo pasunkėjimas (smegenų sutrikimo, pavyzdžiui, insulto, požymiai).
· Staigus spaudžiantis krūtinės skausmas (širdies sutrikimo požymis).
· Patinimas ar paraudimas išilgai venos, kartu labai stiprus jautrumas ir (kartais) skausmas liečiant.
· Infekcijos sukeltas smarkus karščiavimas, šaltkrėtis ar burnos išopėjimas (baltųjų kraujo ląstelių stoka).
· Didelis nuolatinis matomo vaizdo miglotumas.
· Sausgyslės (jungiamojo audinio, kuriuo raumuo sujungtas su kaulu) uždegimas arba tendinitas.

Retas (gali pasireikšti rečiau kaip 1 iš 1 000 asmenų):
· Kvėpavimo pasunkėjimas, krūtinės skausmas, alpulys, dažnas širdies plakimas, odos pamėlimas ar staiga atsiradęs rankų, kojų ar pėdų skausmas (šie požymiai gali rodyti, kad susidarė kraujo krešulys).
· Sausgyslės (jungiamojo audinio, kuriuo raumuo sujungtas su kaulu) plyšimas.

Jei atsiranda bet kuri paminėta būklė, nedelsdama kreipkitės į gydytoją.

Jei gydymo Femara metu pasireiškė bent vienas toliau išvardytas simptomas, nedelsdama kreipkitės į gydytoją.
· Tinimas (ypač veido ir gerklės) (alerginės reakcijos požymiai).
· Odos ir akių pageltimas, pykinimas, apetito netekimas, šlapimo patamsėjimas (hepatito požymiai).
· Išbėrimas, odos paraudimas, pūslių ant lūpų, akių ar burnos atsiradimas, odos lupimasis, karščiavimas (odos sutrikimo požymiai).

Tam tikras šalutinis poveikis yra labai dažnas (gali pasireikšti ne rečiau kaip 1 iš 10 asmenų): 
· Karščio pylimas.
· Cholesterolio kiekio padidėjimas (hipercholesterolemija).
· Nuovargis.
· Sustiprėjęs prakaitavimas.
· Kaulų ir sąnarių skausmas (artralgija).
Jei kuris nors minėtas poveikis tampa sunkus, pasakykite gydytojui.

Tam tikras šalutinis poveikis yra dažnas (gali pasireikšti rečiau kaip 1 iš 10 asmenų): 
· Odos išbėrimas.
· Galvos skausmas.
· Svaigulys.
· Bendras negalavimas (bloga savijauta).
· Virškinimo trakto sutrikimai, pavyzdžiui, pykinimas, vėmimas, sutrikęs virškinimas, vidurių užkietėjimas, viduriavimas.
· Padidėjęs ar išnykęs apetitas.
· Raumenų skausmas. 
· Kaulų plonėjimas ir retėjimas (osteoporozė), dėl kurio kai kurioms ligonėms gali lūžti kaulai (taip pat žr. „Priežiūra gydymo Femara metu“ 3 skyriuje).
· Rankų, plaštakų, pėdų, kulkšnių tinimas (edema).
· Depresija.
· Kūno svorio didėjimas.
· Plaukų slinkimas.
· Kraujospūdžio padidėjimas (hipertenzija).
· Pilvo skausmas.
· Odos sausumas.
· Kraujavimas iš makšties.
· Juntamas širdies plakimas, dažnas širdies plakimas.
· Sąnarių sąstingis (artritas).
· Krūtinės skausmas.
Jei kuris nors minėtas poveikis tampa sunkus, pasakykite gydytojui.

Kitoks šalutinis poveikis yra nedažnas (gali pasireikšti rečiau kaip 1 iš 100 asmenų):
· Nervų sistemos sutrikimai, pavyzdžiui, nerimas, nervingumas, dirglumas, apsnūdimas, atminties sutrikimas, labai stiprus mieguistumas, nemiga.
· Skausmo arba deginimo jausmas rankose ar rieše (tunelinis riešo kanalo sindromas).
· Sutrikę pojūčiai, ypač lytėjimo.
· Akių sutrikimai, pavyzdžiui, matomo vaizdo miglotumas, akių dirginimas.
· Odos sutrikimai, pavyzdžiui, niežulys (dilgėlinė).
· Išskyros iš makšties, makšties sausmė.
· Krūtų skausmas.
· Karščiavimas.
· Troškulys, skonio pojūčio pokytis, burnos džiūvimas.
· Gleivinės sausumas. 
· Kūno svorio mažėjimas. 
· Šlapimo takų infekcija, šlapinimosi padažnėjimas.
· Kosulys.
· Fermentų kiekio padidėjimas.
· Odos ir akių pageltimas.
· Padidėjęs bilirubino kiekis kraujyje (raudonųjų kraujo kūnelių skaidymas).

Šalutinis poveikis, kurio dažnis nežinomas (negali būti apskaičiuotas pagal turimus duomenis)
Spragsintis pirštas, tai tokia būklė, kurios metu sulenktas pirštas arba nykštys užstringa.

Jei kuris nors minėtas poveikis tampa sunkus, pasakykite gydytojui.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73568. Pranešdami apie šalutinį poveikį galite mums padėti gauti daugiau informacijos apie šio vaisto saugumą. 


5.	Kaip laikyti Femara

· Šį vaistą laikykite vaikams nepastebimoje ir nepasiekiamoje vietoje.
· Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos. 
· Laikyti ne aukštesnėje kaip 30 C temperatūroje.
· Laikyti gamintojo pakuotėje, kad vaistas būtų apsaugotas nuo drėgmės.
· Pastebėjus, kad pakuotė pažeista, šio vaisto vartoti negalima.
· Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Femara sudėtis
· Veiklioji medžiaga yra letrozolas. Kiekvienoje plėvele dengtoje tabletėje yra 2,5 mg letrozolo.
· Pagalbinės medžiagos tabletės branduolyje yra laktozė monohidratas, mikrokristalinė celiuliozė, kukurūzų krakmolas, karboksimetilkrakmolo A natrio druska, magnio stearatas ir koloidinis bevandenis silicio dioksidas. Tabletės plėvelę sudaro hipromeliozė (E464), talkas, makrogolis 8000, titano dioksidas (E171) ir geltonasis geležies oksidas (E172). 

Femara išvaizda ir kiekis pakuotėje 
Femara plėvele dengtos tabletės yra tamsiai geltonos, apvalios, nuožulniais kraštais, abipusiai šiek tiek išgaubtos. Vienoje pusėje įspausta „FV“, kitoje — ,,CG“.
Vienoje PVC/PE/PVDC/aliuminio lizdinėje plokštelėje yra 10, 14, 28, 30 arba 100 tablečių. Gali būti tiekiamos ne visų dydžių pakuotės.

Registruotojas
SIA Novartis Baltics
Skanstes iela 25
LV-1013, Rīga
Latvija

Gamintojas
Novartis Farma S.p.A.,
Via Provinciale Schito, 131
80058 Torre Annunziata (NA)
Italija

Jeigu apie šį vaistą norite sužinoti daugiau, kreipkitės į vietinį registruotojo atstovą:

SIA Novartis Baltics Lietuvos filialas
Upės g. 19-1
LT - 08128 Vilnius
Tel. + 370 5 269 1650

Šis vaistas Europos Ekonominės Erdvės valstybėse narėse registruotas tokiais pavadinimais:

	Valstybės narės pavadinimas
	Vaisto pavadinimas

	Danija, Suomija, Islandija ir Norvegija
	Femar

	Austrija, Belgija, Bulgarija, Kroatija, Kipras, Estija, Prancūzija, Vokietija, Graikija, Vengrija, Airija, Italija, Latvija, Lietuva, Liuksemburgas, Malta, Portugalija, Slovėnija, Ispanija, Olandija.
	 Femara




Šis pakuotės lapelis paskutinį kartą peržiūrėtas 2025-04-07. 


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

